钦定古今图书集成/方舆汇编/职方典/第1195卷 > 《五代史》言江陵当唐之末为诸道所侵兵火之
## 钦定古今图书集成/方舆汇编/职方典/第1195卷 > 《五代史》言江陵当唐之末为诸道所侵兵火之

后井邑凋零，季兴招辑人士，大筑重城，故有此城。明初，湘献王封此，号“湘城” ，未几国除。天启丁卯，惠王至，号“惠城。”

俞潭城　，在郡东北七十里。亦关壮缪屯戍之所。翼城左右，大冢对峙，状如偃月，一曰“偃月城。” 奉城　南对马头岸，北对大岸，故江津长所治。主渡州郡进贡于洛阳，亦曰江津戍。

江陵城　，春秋时渚宫也。汉临江王荣始建城关，壮缪侯增筑之。及侯北围，曹仁、吕蒙袭而据焉。侯曰：“此城吾所筑，不可攻也。” 乃引而退。今城则明平章杨璟修。周十八里三百一十八步，高二丈六尺五寸，为门六。万历初，邑人张文忠俾甃之，而拓城北隅。但地故污下，庐肆不具，积潦浸城根，时有崩剥。当事者议复旧址，袁中郎为

文记之

南都　唐上元元年以江陵为南都，从吕𬤇请也。广德元年，吐蕃入寇，代宗幸陕，以魏伯玉有干略，可当方面，任大事，乃拜荆州节度使。是时代宗有意幸江陵，故杜甫有《江陵望幸》诗。夏州　在中夏口上。《梼杌史》云：“庄王灭陈，僇夏征舒，乡取一人焉以归，谓之夏州。” 苏秦曰：“楚东有夏州。” 梁元帝赋“分沙羡而启镇，即开藩” 于夏州。

安兴县　，唐贞观中省入江陵，今尚有安兴桥，沿故名也。桥之水曰安兴港，港近市曰城河口，皆以旧县得名。或讹作“安庆” ，非也。

中兴县　，在鹤穴北，地名“赤岸” ，元时置县于此，明初废。

长林县　。本汉江陵地。晋安帝分置，以地有栎林长坂也。又唐上元元年，置长林，与江陵分治郭内。明洪武九年省入荆门。

乐乡县　亦汉江陵地。吴陆抗都督诸军，治乐乡。《水经》云：“江水迳孱陵之乐乡城” ，郦道元言抗所筑也。晋周旨率百人夜渡江袭乐乡，即此。隆安五年，置武陵郡于编都，以乐乡、长林属之。息壤　在南纪门西隅。《山海经》云：“鲧窃帝之息壤，以湮洪水。” 《溟洪录》：江陵府南门有息壤。唐元和中，裴宇牧荆掘地得石，状与江陵城同，徙弃之，阴雨弥旬不止。有道士欧阳献云：“若作一石室瘗之，雨当止。” 宇惊曰：“前日弃藩篱下者是也。” 如献言而霁。苏轼云：“江陵有石，状若屋宇，陷地中而犹见其脊，旁有石记云：‘不可犯，畚锸所及，辄复如故。又颇以致雷雨，岁大旱屡发有验’。” 《江陵图经》引《别录》云：“子城南门地隆起如伏牛马，去之，一” 夕如故。在昔传为息壤，牛马腾践者或死。高从诲经其处，问书记孙光宪，孙对以“伯禹治水，自岷至荆，定彼泉源之穴，虑万世下或有泛溢，爰以石室镇之。” 盖本裴宇之事也。庆历甲申，王子融莅渚宫，岁旱，请掘取验，雷雨大至。医博士张若水者，年逾七十，言“儿时见臧大谏丙，尝以久旱，发之数尺，见” 巨石如屋，百夫莫能动。乃縻以巨索，率众数百出之，因大雨而止。臧命覆以宇，累坛以绘风雷之象，陈尧佐易以“神龙” ，有皇祐二年石刻。数百年后，沦迷其处。明万历壬午，筑南城，得元时断碑，乃识息壤所瘗，立庙志之。崇祯庚辰大旱，飞蝗蔽天，官司于南门掘发之，失其处而止。后亦小雨，故老以为掘处尚稍北也。

司马休之垒　在城东十里。《十六国春秋》云：“初，休之以讨庾楷、王恭有功，迁平西将军，都督荆、雍六州。后子文思作逆，太尉刘裕率师击之。鲁宗之自襄阳来会休之，共屯兵江陵，拒裕战于江津，大败，乃奔姚兴。” 《纲目》称：“休之兵临峭岸，裕军无能登者，将军胡藩以刀头穿岸裂，容足指，腾之而上，直前力战。裕兵乘之，休” 之遂大溃。鲁宗之垒　，在城东十里。《水经注》：“祥溪水东流迳鲁宗之垒。” 按：宗之两屯江陵，讨桓振，屯纪南，拒刘裕，屯江津，此则江津之垒也。

《烟墩　》，关羽守荆州时所立。今江堤上每数里犹有一墩如阜者，是其遗迹也。

渚宫　在江陵故城东南，楚建。梁元帝即位楚宫即此。五代时，高从诲凿城西南隅为池起亭，亦曰“渚宫。”

录事司学　在楚望门外，宋贡院也。元泰定丁亥，录事王文炯为建庙学。元末兵燹，废。

中兴县学　在沙市，至元癸巳，始以旧总制司为之，县令孛颜忽都重葺。今学废，而文庙神主相传犹在赤岸头陀寺中。

蒲胥市　《郡国志》：“郢城内有市，名蒲胥，故南齐校尉府。” 《左传》“车及于蒲胥之市” ，即此。

倪军市　在郡东六十里，倪福可屯军之所。地有八井，今久湮没，一名“八井庄。”

草市　古东关也，有桥曰“东市。” 漕水回环，商贾凑集之所。今废。

龙湾市　在三湖东北。昔因通流为害之故，乃堵腰河以御水势。

白土里　在江陵故城东，孙叔敖墓在焉。又下里，亦叔敖里也，未详何在。虞丘伯谓：“下里之士，秀羸而多能。”

老莱子里　在城西，相传其地犹多寿耇者。考莱子隐于蒙山之阳，莞葭为墙，蓬蒿为室，城西殆其故里欤？

梅槐村　盛弘之曰：“以梅槐交生而得名，或讹作枚回，非也。” 今城西有梅槐港、梅槐桥。

黄丘村　亦古村名。《渚宫旧事》：“宋江陵黄丘村。”

有羊生羔，两头一颈。俄而刘毅、司马休之相继作乱，人多死于兵。

洪亭村　王瑞休《江陵志》：“洪亭村下有梅槐村。” 则洪亭之名久矣。颜之推言：“梁孝元在荆州，有丁觇者，洪亭民耳，善属文，工草隶。孝元书记，一皆使之。” 今城西上洪桥、下洪桥一带，盖洪亭之遗。

古城店　杜子美有《行次古城店泛江》诗：“今江南岸有古墙铺，代称不朽，今古易名也。”

白社　在城北，唐郑谷寓此。元刘迁谓“石隐士尝居之” ，盖以白茅为屋云。

青杨巷　在沙市。《梁书》“湘东王时，兰陵萧慎住青杨巷，西城何妥住白杨头。” 世为之语曰：“世有两隽，白杨何妥，青杨萧慎。”

公子巷　在子城北，今元妙观基也。

刘大人巷　，在沙市，刘愍节公故第一曰“忠臣里。” 市又有孝子巷，则孝子张廷贵闾也。

沙头　，古江津也。一曰沙市。吴蜀估家东西来往者，必于此更易舟船。杜甫诗：“鹡鸰飞急到沙头。” 又云：“买薪犹白帝，鸣橹巳沙头。” 王安石诗云：“沙市放船寒月白，渚宫留御古苔斑。”

马头　在城南，一名石马头。《水经注》：昔陆抗屯此，与羊祜相对，大弘信义，谈者以为华元子反复，见于今。《纲目》云：“晋何无忌、刘道规攻桓谦于马头” ，即此。《注》误以为彝陵西北之马头山，殆非也。

津乡　应劭谓南郡江陵有津乡，今无闻矣。又枝江西三里曰上津乡，《春秋》楚御巴人于津乡，汉岑彭攻拔彝陵，还屯津乡。

海匮　在府城东北。江陵以水为险，陆抗筑大堰，高保融名为“北海。” 宋孝宗时，知府吴猎、刘甲皆修筑之。开禧初，孟珙再筑，引沮泽及诸湖水注之。三海绵亘数百里，遂为江陵天险。又为八匮，蓄泄水势。

地肺　《郡志》：“荆州济江西岸，洪潦常浮，不没若肺，故谓之地肺。”

岳山坝　，在城之东北五里，有长坝，耸峙若门，王太守修以成关厢东门路。

八洞口　即沙市西门城，旧为望江亭。故老云：“有洞潜通诸蛮。” 元大德中，建城隍祠于其上镇之。

宋玉宅　在渚宫内。杜子美《送人之荆州》诗：“曾闻宋玉宅，每欲到荆州。” 《渚宫故事》云：庾信亦居之。故其赋云：“诛茅宋玉之宅，穿径临江之府。” 李义山亦云：“却将宋玉临江宅，异代仍教庾信居。” 又归州旧治东五里有宋玉宅，见于唐杜甫诗，而安陆、宜城亦皆有之。盖玉生于秭归，而仕于郢都，宅之名所以各见也。

罗含宅　在府城内，今承天寺即其故址，庾信亦居之。子美诗：“庾信罗含俱有宅，春来秋去作谁家。” 《含别传》云：“含为桓温别驾，以官廨諠扰，乃于城西小洲上立茅茨之屋，伐木为床，织苇为席，布衣蔬食，宴若有馀。” 《渚宫故事》：“君章厌諠嗜寂，徙居南城三里。” 《荆州记》：“距城百馀里，瞰川为楼，因名罗公洲。” 按此则丛兰之宅，或是其廨舍，而“城外江上” ，皆其移徙处。

“李衡宅　” ，即龙洲，馀弃遗迹。咸康中，其宅枯槁犹在。

宗炳宅　炳，南阳人也。与兄臧侨居江陵之三湖，又常徙居高沙湖，以稼穑自营，雅好山水，往必忘归。后以病还江陵，叹曰：“老病俱至，名山不可再登，惟澄怀观道，卧以游之。” 凡所游处，悉图于室。遂为江陵人。

郭仲产宅　，在古枇杷寺。仲产为南郡从事，起斋屋，以竹为窗棂，竹遂渐生枝叶，长数丈，扶疏葱翠，郁然成林。仲产以为祥。及孝建中，同义宣之谋，伏法。

庾信宅　在城北三里，庾楼，其别墅也。信因侯景之乱，自建康道遁归江陵。子美诗：“荒林庾信宅，为仗主人留。” 信有《小园赋》云：“余有数亩敝庐，寂寞人外。聊以拟伏腊，聊以避风霜。虽复晏婴近市，不求朝夕之利；潘岳面城，且见闲居之乐。” 所云宋玉宅者，其地也。

胡安国宅　在城北新店。“安国父渊，武陵人，寓迹荆湖间，至安国为蔡京所嫉，退居漳滨，子孙遂宅于此。” 元时曾复其家。

孙中丞宅　在城西四牌坊北，有池有馆，中一斋名《槃谱》，画古林下诸高士于四壁，中丞诗文便以“槃” 名《集谱》。

一门节孝宅　一在沙市东头白小潭坊，一在龙市腰河头。太守王业惇为理学从祀，《王公纪》

建在沙市东头者，旧名永思祠，巢渊名诒谷祠。仲宣楼　在府城东南隅。相传即五代高季兴望江楼。宋陈尧佐镇荆，易今名。按《登楼赋》注：“楼在江陵。” 梁孝元《出江陵还》诗：“朝出屠羊县，夕返仲宣楼。” 《先贤传》云：“荆州有王粲宅。” 则楼当在江陵。

曲江楼　在府学前。旧名南楼。唐长史张九龄尝登楼赋诗。宋张栻重建，因易今名。朱文公《记》：雄楚楼　在府城上，五代时高氏内城楼也。今城虽迁，而名仍存。按：唐江陵节度阳城郡王新楼成，杜甫为赋二诗。一云“西北楼成雄楚都。” 后人盖因此立名。

明月楼　在府城东北隅，因湘东苑内旧名也。梁颜之推有“屡陪明月夜” 之句。或曰：此楼旧为刘孝绰建。

东华楼　在城东草市岳山桥，县令孔贞一建。宁宾楼　在城东七里故堤上。成化间太守张岩建，俗名“过街楼。”

阳云楼　湘东院内楼也。楼极高峻，远近皆见。庾楼　在城东五里故堤内，相传庾信家此。元稹诗：“庾公楼怅望，巴子国生涯。” 明时建三节祠于前，谓之表忠楼。

栖霞楼　在江陵城西北，宋临川王刘义庆置。俯临城隍，吐纳江流。《始兴记》：“楼在罗公洲楼下。洲上果竹交阴，长杨旁映，高梧前竦。虽则城隍，趣同丘壑。”

清德楼　周长孙俭为荆州刺史，吏民请建此楼，立碑颂德。今遗址无考。

襄阳楼　，元微之云：“在江陵节度使宅北隅。” 而楼表郡名，未知何义，岂以孟襄阳曾署从事寓此耶？张祜诗：“孟简虽持节，襄阳属浩然。”

“江汉楼　” ，高氏内城东门楼也。元廉访使益智礼普化修，赵子昂书额。

望江楼　在榷关前，主政李寅置。《铭》曰：“洞鉴楚水，显赫巴山。如坐污秽，当不生还。”

卷雪楼　在沙头，公安袁宏道之别业也。俛瞰江流，风起涛飞，有如卷雪。

望阙楼　即府治前之丽谯也。相传旧置铜壶玉琯，漏刻分明，故俗有“荆州更鼓澧州春” 之语。明崇祯中，楼毁后复新之，名曰古楼。

万卷阁　在府城东。宋咸平初，朱昂与弟协致仕，于所居建此阁，藏其手抄古今书万卷，因名章华台　。郦道元言：在离湖侧，高十丈，广十五丈。《左传》谓“筑台于章华之上。” 韦昭以为章华亦地名也。《新唐书》云：“翟王使使之楚，楚王夸之，飨于章华之台，三休乃至。” 今监利有台曰三休，亦云灵王所筑。袁中道云：“章华台在今” 三湖之间，所云蒿台寺诸处，或其遗址。近沙市者为豫章台。唐胡曾诗：“茫茫衰草没章华，因笑灵王昔好奢。台土未干箫管绝，可怜身入野人家。”

绛帐台　在府城西南，后汉马融教授之所。融坐高堂，施绛纱帐，前列生徒，后设女乐，弟子以次相传，鲜有入其室者。

豫章台　，楚故城址也。豫章冈在其西北，俗呼看花台。陈子昂诗：“遥遥去巫峡，望望下章台。” 元稹诗：“草没章台北，堤横楚泽湄。” 谓此台也。台前大道，直接古堤，有老柳数十株，含烟弄月，牧宰群英，多所游幸。

落帽台　在龙山，后人因孟嘉落帽，筑台其上。唐李群玉诗：“落帽台边菊半黄，行人惆怅对重阳。”

熙春台　在承天寺，唐罗君章宴游之地。又有“澡新台” ，今府城西隅城隍祠基是。旧为延寿寺，相传亦君章遗迹。

钓台　在江陵西南龙陂北。《水经注》：高三丈四尺，南北六丈，东西九丈，相传楚庄王垂钓处。《梼杌史》云：“庄王与晋战，胜之，惧诸侯之畏己也，乃筑为五仞之台，既成而觞诸侯请约。王曰：‘我言而不当，诸侯伐之’。于是远者来朝，近者入宾。” 则钓台者，楚王所以钓诸侯也。

“阳云台　” ，亦楚王所建。今惟传“章台豫章” ，而兹台无考矣。

渐台　在城东六十里。昭王贞姜渐台遗迹。俗呼为“毕渐” 者非一，名毕家庄。

天井台　在天井西岸。《荆州图记》：“因基旧堤，背邑面河，实郊廛游憩之佳处也。”

读书台　，《名胜志》云：在城东之法相院，高从诲置，盖本诸梁文范先生也。先生即刘虬，字灵预。转鱼台　，在诸倪冈，南平将军倪福可故宅也。清暑台　，在赤湖东北。《水经注》言：高六丈馀，纵广八丈，一名大置。秀宇层明，弥望周博，游者登

之以畅远情

金鸡台　在资福寺东北六里。古传有金鸡栖于上。明天启间，耕台旁者，偶见一砖门，遂入探之，得铜弩、石砚各一。见者互争，砚碎而损碎，石犹带润泽气，俗相传为“范王墓。” 范王不知何时人。居民或耕或凿者，间得古陶埏盆碗，出土后不坚，而旋败焉。

卧虎台　在城西十里，长阳王贵洽墓在焉。卧虎云者，旧传李家埠堤决，曾有虎卧于此，故名。放鹰台　在龙湾市。土人云：“楚王呼鹰之地也。” 摩旗台　在城西北五里。相传关羽镇荆建帜处。其西一台曰将台。

一柱台　张华《博物志》：“江陵有台甚大，而惟有一柱，众木皆拱之，见《荆南赋》。罗公洲有一柱观，亭亭孤立，相传宋临川王义庆建。”

梁家台　《名胜志》云：“在城东四十里，地名土洲，荆台，隐士梁震所居。” 台上旧有百花亭。李颀诗：“百花亭漫漫，一柱观苍苍。”

雍台　在城东南三里，今名“凤凰台。” 南有圃田数十亩，旧时高柳丛篁，花畦麦陇，景物嫣然，今则化为荆榛狐兔之区矣。

濯缨台　在城西。唐相段文昌尝于江陵街西见有大宅，门枕流渠，醉后濯缨而言曰：“我为江陵节度，必买此宅。” 众皆笑之。后果镇荆，遂买此，时人呼为濯缨台。

《博古堂　》在府城草市，宋燕人田伟归朝，授江陵，因家于此，建此堂，藏书三万七千卷，无重复者。

纯忠堂　在城。明张文忠公赐第也。

高丽坊　《唐诗纪事》云：“江陵有士子游交广，五年未还。爱姬为太守所取，纳于高丽坊底。及归，寄之以诗，守见而遣还，遂给资妆百千。”

鹰坊　唐王潜镇荆时，有鹰坊许琛误死事。石函銕契　在府境，昔荆州掘地得石函銕契，云“楚都郢邑，世代不绝。”

锺离山石穴　，在府城西南境，邑巴蛮五姓，皆出锺离。巴氏子孙赤穴四姓，黑穴一姓，俱事鬼神，未有君长，共掷剑石，约能中者奉以为君。巴务相中之，众皆服。